ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 79/373/ΕΟΚ του Συμβουλίου περί εμπορίας των σύνθετων ζωοτροφών

2000/0015 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την τροποποίηση της οδηγίας 79/373/ΕΟΚ του Συμβουλίου περί εμπορίας των σύνθετων ζωοτροφών

I. ΔΙΑΔΙΚΑΣΙΑ

Στις 7 Ιανουαρίου του 2000, η Ευρωπαϊκή Επιτροπή υπέβαλε στο Ευρωπαϊκό Κοινοβούλιο και το Συμβούλιο πρόταση σύμφωνα με το άρθρο 251 παράγραφος 2 και το άρθρο 152 της συνθήκης ΕΚ (COM(1999)744 τελικό - 2000/0015 (COD)) για την τροποποίηση της οδηγίας 79/373/ΕΟΚ περί εμπορίας των σύνθετων ζωοτροφών [1].

[1] ΕΕ L 86, 6.4.1979, σ. 30.

1. Η Οικονομική και Κοινωνική Επιτροπή εξέδωσε τη γνωμοδότησή της στις 29 Μαρτίου του 2000 [2].

[2] ΕΕ C 140, 18.5.2000, σ. 12.

2. Στις 13 Σεπτεμβρίου του 2000, η επιτροπή γεωργίας και ανάπτυξης της υπαίθρου ενέκρινε την έκθεση zu Baringdorf και την πρόταση της Ευρωπαϊκής Επιτροπής με 5 τροπολογίες.

3. Το Ευρωπαϊκό Κοινοβούλιο στη συνεδρίαση της ολομέλειάς του στις 2-6 Οκτωβρίου 2000 ενέκρινε την πρόταση της Ευρωπαϊκής Επιτροπής με 5 τροπολογίες στην πρώτη ανάγνωση.

4. Η Ευρωπαϊκή Επιτροπή έκανε δεκτές τις 4 από τις 5 τροπολογίες του Ευρωπαϊκού Κοινοβουλίου, οι οποίες συμπεριελήφθησαν στην τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου [3].

[3] COM(2000)780 με διαδικασία εξουσιοδότησης (PH(2000)5349).

6. Στη συνεδρίασή του της 19 Δεκεμβρίου 2000, το Συμβούλιο υιοθέτησε την κοινή του θέση σύμφωνα με το άρθρο 251 της συνθήκης ΕΚ.

II. ΣΚΟΠΟΣ ΤΗΣ ΠΡΟΤΑΣΗΣ

Η οδηγία 79/373/ΕΟΚ του Συμβουλίου περί εμπορίας των σύνθετων ζωοτροφών ορίζει κανόνες σχετικά με τη επισήμανση των συνθέτων ζωοτροφών.

Σκοπός της πρότασης είναι να εξασφαλιστεί ότι οι κτηνοτρόφοι πληροφορούνται τη σύνθεση των σύνθετων ζωοτροφών που επιβάλλει την υποχρεωτική δήλωση λεπτομερών ποσοτικών και ποιοτικών στοιχείων ("ανοικτή δήλωση").

Οι τροπολογίες της οδηγίας 79/373/ΕΟΚ επιδιώκουν:

1. Την απαρίθμηση όλων των συστατικών που χρησιμοποιούνται κατά την παρασκευή σύνθετων ζωοτροφών και την αναγραφή για κάθε ένα από αυτά της ποσότητας που υπάρχει στη ζωοτροφή.

2. Την εξάλειψη της δυνατότητας δήλωσης των υλικών ανά κατηγορία συστατικών.

3. Την αναφορά του αριθμού παραγωγής της παρτίδας.

III. Η ΘΕΣΗ ΤΗΣ ΕΠΙΤΡΟΠΗΣ ΟΣΟΝ ΑΦΟΡΑ ΤΗΝ ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

Το ζήτημα που συζητήθηκε περισσότερο για την επίτευξη μιας κοινής θέσης ήταν η αντίθεση των περισσότερων κρατών μελών στη δήλωση της επακριβούς ποσότητας των συστατικών που υπάρχουν στη σύνθετη ζωοτροφή.

Το Συμβούλιο και η Ευρωπαϊκή Επιτροπή συμφώνησαν να αναφέρεται κάθε συστατικό με την επακριβή του ονομασία εντός 5 ζωνών ποσοστών.

IV. ΣΥΜΠΕΡΑΣΜΑΤΑ

Το Συμβούλιο έκανε επίσης δεκτές τις τέσσερις τροπολογίες του Ευρωπαϊκού Κοινοβουλίου που έκανε δεκτές η Ευρωπαϊκή Επιτροπή στην τροποποιημένη της πρόταση.

Η Ευρωπαϊκή Επιτροπή μπορεί να συμφωνήσει με την κοινή θέση του Συμβουλίου, επειδή γίνεται σεβαστό ότι όλα τα στοιχεία πρέπει να αναφέρονται στην ετικέτα με τα επακριβή τους ονόματα και επειδή εξασφαλίζεται επίσης ότι ο κτηνοτρόφος μπορεί να αποκτήσει όλα τα αναγκαία στοιχεία σχετικά με τη σύνθεση της ζωοτροφής.

Η Ευρωπαϊκή Επιτροπή θεωρεί ότι αυτή η συνδυασμένη λύση είναι σχεδόν ισοδύναμη με την αρχική της πρόταση.

Το Συμβούλιο υιοθέτησε την κοινή θέση ομοφώνως.

V. ΔΗΛΩΣΕΙΣ ΤΗΣ ΕΠΙΤΡΟΠΗΣ

Δεν υπάρχουν μονομερείς δηλώσεις της Επιτροπής.

Βρυξέλλες,

Για την Επιτροπή

Ο Πρόεδρος